DEĊIŻJONI TAL-KUMMISSJONI
tas-6 ta’ Diċembru 2005
li tirrikonoxxi lill-Bulgarija bħala ħielsa mill-Clavibacter michiganensis (Smith) Davis et al. ssp. sepedonicus (Spieckerman and Kotthoff) Davis et al.
(innotifikata taħt dokument numru C(2005) 4722)
(2005/870/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-prodotti tal-pjanti u kontra t-tixrid tagħhom ġewwa l-Komunità (1), u b'mod partikolari l-Artikolu 12(1) tagħha,
Wara li kkunsidrat it-talba magħmula mill-Bulgarija,
Billi:
(1)
Skond id-dispożizzjonijiet ta’ l-Anness III, Parti A, punt 12 tad-Direttiva 2000/29/KE, tuberi ta’ l-ispeċi Solanum L. u l-ibridi tagħhom, għajr patata taż-żrieragħ u ċerti tipi ta’ patata oħra speċifikati fl-Anness III, Parti A, punti 10 u 11, li joriġinaw f’ċerti pajjiżi terzi Ewropej għajr dwak rikonoxxuti bħala ħielsa mill-Clavibacter michiganensis (Smith) Davis et al. ssp. sepedonicus (Spieckerman and Kotthoff) Davis et al. (minn hawn ‘il quddiem “l-organiżmu”), jew, fejn id-dipożizzjonijiet huma magħrufa bħala ekwivalenti għad-dispożizzjonijiet Komunitarji għall-ġlieda kontra l-organiżmu, ma jistgħux jiġu introdotti fl-Istati Membri.
(2)
Minn tagħrif uffiċjali mogħti mill-Bulgarija u tagħrif miġbur waqt missjonijiet li seħħu f’dan il-pajjiż f’Marzu 2004 u Marzu 2005 mill-Uffiċju Alimentari u Veterinarju, jidher li l-organiżmu ma jinstabx f’dak il-pajiż u li l-Bulgarija applikat proċedura ta’ kontroll, spezzjoni u ttestjar għall-organiżmu fuq l-importazzjonijiet tal-patata u ż-żerriegħa domestika u l-produzzjoni tal-patata għall-konsum mill-bniedem.
(3)
Jista’ għalhekk jiġi stabbilit li m’hemm l-ebda riskju li l-organiżmu jixtered.
(4)
Din id-Deċiżjoni hija bla ħsara għal kull sejba sussegwenti li tista’ turi l-organiżmu huwa preżenti fil-Bulgarija.
(5)
Il-Kummissjoni se tiżgura li l-Bulgarija tagħmel disponibbli t-tagħrif tekniku meħtieġ sabiex tkompli tivvaluta s-sitwazzjoni msemmija fuq.
(6)
Il-miżuri stipolati f’din id-Deċiżjoni huma f’ konformità ma’ l-opinjoni tal-Kumitat Permanenti fuq is-Saħħa tal-Pjanti,
ADOTTAT DIN ID-DEĊIŻJONI:
Artikolu 1
B’dan il-Bulgarija hija rikonoxxuta bħala ħielsa mill-Clavibacter michiganensis (Smith) Davis et al. ssp. sepedonicus (Spieckerman and Kotthoff) Davis et al.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, nhar is-6 ta’ Diċembru 2005.